Nov 15,2015
సూక్ష్మ గణంకాలే కీలకం
ముంబయి : వచ్చే వారంలో స్టాక్‌ మార్కెట్లను ప్రధానంగా సూక్ష్మ గణంకాలకు తోడు అంతర్జాతీయ పరిస్థితులు ప్రభావితం చేయనున్నాయి. పార్లమెంట్‌ శీతాకాల సమావేశాల్లో వివిధ బిల్లుల ఆమోదంపై మదుపర్ల అంచనాలు కీలకం కానున్నాయి. నవంబర్‌ 16తో ప్రారంభమయ్యే వారంలో మార్కెట్లను ప్రపంచ కమోడిటీ ధరలను దగ్గరగా పరిశీలించనున్నారు. వీటిపై లోహ, ఇంధన షేర్ల పరపతి ఆధారపడనుంది. సోమవారం అక్టోబర్‌కు సంబంధించిన టోకు ద్రవ్యోల్బణం సూచీని కేంద్ర గణంకాల శాఖ వెల్లడించనుంది. ఇప్పటికే అక్టోబర్‌లో పెరిగిన రిటైల్‌ ధరలు, సెప్టెంబర్‌లో తగ్గిన పారిశ్రామికోత్పత్తికు తోడు వెల్లడి కానున్న టోకు ద్రవ్యోల్బణాన్ని మదుపర్లు పోల్చుకోనున్నారు. 16న ఎస్‌హెచ్‌ కెల్కర్‌ అండ్‌ కంపెనీ లిమిటెడ్‌ స్టాక్‌ ఎక్సేంజీలో లిస్టింగ్‌ కానుంది. అంతర్జాతీయ స్థాయిలో అమెరికా ఫెడరల్‌ ఓపెన్‌ మార్కెట్‌ కమిటీ బుధవారం నాడు ఇది వరకు జరిగిన ఫెడ్‌ సమావేశం నిర్ణయాలను ప్రకటించనుంది.
ఇందులో ఆ దేశం కీలక వడ్డీ రేట్లపై ఏదైనా ప్రకటన చేస్తే వర్ధమాన దేశాల మార్కెట్లపై తీవ్ర ప్రభావం ఉంటుంది. అంతర్జాతీయ మార్కెట్లో ముడి చమురు ధరలు, డాలర్‌తో రూపాయి మారకం విలువను మదుపర్లు కీలకంగా పరిగణించనున్నారు.
మూడో వారంలోనూ పతనమే..
బీహార్‌ ఎన్నికల్లో బిజెపికి ఎదురుదెబ్బ తగలడానికి తోడు విదేశీ మదుపర్లు ఈక్విటీల అమ్మకాలకు మొగ్గు చూపడంతో వరుసగా మూడో వారంలోనూ దేశీయ స్టాక్‌ మార్కెట్లు నష్టాలు చవి చూశాయి. మరోవైపు అక్టోబర్‌లో ధరలు పెరగడం, సెప్టెంబర్‌లో పారిశ్రామికోత్పత్తి సూచీ పడిపోవడంతో మదుపర్లలో విశ్వాసం సన్నగిల్లింది.
ఈ నేపధ్యంలోనే నవంబర్‌ 13తో ముగిసిన వారంలో బిఎస్‌ఇ సెన్సెక్స్‌ 655 పాయింట్లు లేదా 2.5 శాతం క్షీణించి 25,661కు దిగజారింది. నేషనల్‌ స్టాక్‌ ఎక్సేంజీ నిఫ్టీ 192 పాయింట్లు లేదా 2.4 శాతం కోల్పోయి 7,762 వద్ద ముగిసింది. బిఎఎస్‌ఇలో మిడ్‌క్యాప్‌ సూచీ 1.6 శాతం, స్మాల్‌క్యాప్‌ సూచీ 0.7 శాతం చొప్పున విలువ కోల్పోయాయి.
నిఫ్టీలో కెయిర్న్‌ ఇండియా అత్యధికంగా 13.33 శాతం నష్టపోయింది. ఇదేక్రమంలో ఒఎన్‌జిసి 8.65 శాతం, అంబూజా సిమెంట్స్‌ 8.32 శాతం, సన్‌ఫార్మా 7.77 శాతం, భెల్‌ 7.34 శాతం చొప్పున అధిక నష్టాలు చవి చూశాయి. మరోవైపు బ్యాంకు ఆఫ్‌ బరోడా, యాక్సిస్‌ బ్యాంకు, పంజాబ్‌ నేషనల్‌ బ్యాంకు సూచీలు వరుసగా 4.85 శాతం, 4.16 శాతం, 3.27 శాతం చొప్పున రాణించాయి.
రంగాల వారిగా కన్సూమర్‌ డ్యూరెబుల్స్‌ 2.31 శాతం, ఆటో సూచీ 0.23 శాతం చొప్పున మార్కెట్లకు మద్దతు చేశాయి. మిగితావీ అన్ని నష్టాలు చవి చూశాయి. రియాల్లీ, వైద్యం, ఆయిల్‌ అండ్‌ గ్యాస్‌ సూచీలు 3.79 శాతం, 3.68 శాతం, 3.58 శాతం చొప్పున అధికంగా విలువ కోల్పోయాయి. నవంబర్‌లో ఇప్పటి వరకు విదేశీ సంస్థాగత మదుపర్లు మొత్తంగా 273.87 మిలియన్‌ డాలర్ల ఈక్వీటీలను తరలించుకుపోయారు.
మీ స్నేహితులకు రికమెండ్ చెయ్యండి